ดักเก็บ TISCO ลุ้นรับปันผลเด่น ยีลด์สูงเกิน 7% โบรกฯเคาะเป้าใหม่ 110 บ.
ดักเก็บ TISCO ลุ้นรับปันผลเด่น ยีลด์สูงเกิน 7% โบรกฯมองผลงานครึ่งปีหลังโตต่อ พร้อมปรับประมาณการกำไรปีนี้เพิ่ม เคาะเป้าใหม่ 110 บ. ดันอัพไซด์พุ่ง
ดักเก็บ TISCO ลุ้นรับปันผลเด่น ยีลด์สูงเกิน 7% โบรกฯมองผลงานครึ่งปีหลังโตต่อ พร้อมปรับประมาณการกำไรปีนี้เพิ่ม เคาะเป้าใหม่ 110 บ. ดันอัพไซด์พุ่ง
17 ก.ค. 2562

“ข่าวหุ้นธุรกิจออนไลน์” ได้สำรวจข้อมูลและบทวิเคราะห์หุ้น บริษัท ทิสโก้ไฟแนนเชียลกรุ๊ป จำกัด (มหาชน) หรือ TISCO หลังรายงานผลการดำเนินงานประจำไตรมาส 2/62 เติบโตขึ้นตามที่ตลาดฯคาดการณ์ไว้ โดยมีกำไร 1.80 พันล้านบาท เพิ่มขึ้น 5% จากปีก่อนมีกำไร 1.71 พันล้านบาท ส่วน 6 เดือนแรกมีกำไร 3.53 พันล้านบาท เพิ่มขึ้นจากปีก่อนมีกำไร 3.48 พันล้านบาท ทั้งนี้ ราคาหุ้น TISCO ได้ปรับตัวขึ้นรับปัจจัยบวกดังกล่าวไปบ้างแล้ว โดยวานนี้ (17 ก.ค.) ปิดตลาดอยู่ที่ระดับ 97 บาท บวก 1.75 บาท หรือ 1.84% ด้วยมูลค่าซื้อขาย 992.88 ล้านบาท ซึ่งมีอัพไซด์จากราคาเป้าหมายที่ 110 บาท อยู่ 13%
อีกทั้งจากข้อมูลสถิติสำคัญ ล่าสุด ณ วันที่ 15 ก.ค.2562 พบว่า TISCO มีอัตราเงินปันผลตอบแทน (Dividend Yield) 7.35% ขณะที่ค่า P/E อยู่ที่ระดับ 10.93 เท่า ต่ำกว่า P/E ของ SET ซึ่งอยู่ที่ระดับ 18.62 เท่า
ขณะที่ นักวิเคราะห์ บล.บัวหลวง ระบุในบทวิเคราะห์ แนะนำ “ซื้อ” TISCO ปรับราคาเป้าหมายขึ้นเป็น 110 บาท/หุ้น จากเดิม 97 บาท/หุ้น และปรับประมาณการกำไรปี 2562 ขึ้น 7% สะท้อนแผนของธนาคารที่คาดจะมีการปรับลด LLP ลง เนื่องจากระดับในปัจจุบันมีความเพียงพอต่อการเข้ามาของ IFRS9 ในปีหน้าเรียบร้อยแล้ว ในด้านของสินเชื่อธนาคารตั้งเปาการเติบโตไว้ที่ 5% (-5% ปีที่แล้ว) หนุนโดยกลุ่มสินเชื่อรถยนต์ใหม่และสินเชื่อบริษัทเป็นหลัก จากแผนการขยายการเติบโตที่ชะลอไปรวมถึงไม่มีการลงทุนครั้งใหญ่ใหม่สำหรับปี 2562-2563 ในขณะที่ CAR อยู่ที่ 23.6% สูงกว่าเกณฑ์ของ BOT ที่ 11.5% คาดอัตราเงินปันผลที่ 7 บาทสำหรับปี 2562-2563 ซึ่งคิดเป็นอัตราผลตอบแทนเงินปันผลสูงถึง 7.4%
ส่วน นักวิเคราะห์ บล.ฟินันเซีย ไซรัส ระบุในบทวิเคราะห์ แนะนำ “ซื้อ” หุ้น TISCO และปรับราคาเหมาะสมปี 2562 ขึ้นเป็น 105 บาท/หุ้น อิง PER 11.4 เท่า จากเดิม 90 บาท/หุ้น เพื่อสะท้อนประมาณการกำไรสุทธิใหม่ พร้อมทั้งคาดเงินปันผล 7 บาทต่อหุ้น (ปีละครั้ง) Dividend yield ที่ 7.4% โดยรายได้ดอกเบี้ยมีแนวโน้มฟื้นตัวขึ้นจากการโฟกัสสินเชื่อจำนำทะเบียน ขณะที่ปัจจัยเร่งที่สำคัญคือค่าใช้จ่ายการตั้งสำรองฯมีแนวโน้มจะทรงตัวในระดับต่ำไปจนถึงปลายปีเนื่องจาก Excess reserve ที่มีอยู่ราว 209% จากเกณฑ์ที่กำหนด (ซึ่งอยู่ในระหว่างขอความชัดเจนมาตรฐานบัญชี TFRS 9 จากธปท.)
ทั้งนี้ในเบื้องต้นคาดว่ากำไรไตรมาส 3/62 จะอยู่ที่ 1.85 พันล้านบาท เพิ่มขึ้น 3% เมื่อเทียบจากไตรมาสก่อน และเพิ่มขึ้น 2% เมื่อเทียบจากปีก่อน รวมทั้งได้ปรับประมาณการกำไรสุทธิทั้งปีเป็น 7.37 พันล้านบาท เพิ่มขึ้น 5% เมื่อเทียบจากปีก่อน บนคาดการณ์ Credit cost ที่ลดลง
ด้าน นักวิเคราะห์ บล.ทรีนีตี้ ระบุในบทวิเคราะห์ แนะนำ “ซื้อ” TISCO ปรับราคาเป้าหมายขึ้นเป็น 104 บาท/หุ้น อิง PBV 2 เท่า ทำให้ราคาหุ้นปัจจุบันกลับมามี Upside ทั้งนี้ TISCO ประกาศกำไรสุทธิไตรมาส 2/62 ใกล้เคียงกับที่บล.ทรีนีตี้ คาดไว้ก่อนหน้า
ส่วนแนวโน้มในช่วงที่เหลือของปีคาดว่าจะเห็นค่าใช้จ่ายสำรองหนี้อยู่ในระดับต่ำต่อเนื่อง ทั้งนี้เนื่องจากผู้บริหารมองว่าภายใต้มาตรฐานบัญชี TFRS9 ทำให้ไม่จำเป็นต้องตั้งสำรองส่วนเกิน ขณะที่ปัจจุบันธนาคารมีสำรองส่วนเกินค่อนข้างสูง ในช่วงที่เหลือของปีจึงอาจลดระดับสำรองส่วนเกินลง ในทางกลับกันธนาคารอาจพิจารณาบันทึกค่าใช้จ่ายต่างๆ ที่จำเป็นในระหว่างการลดสำรองหนี้ จึงปรับประมาณการตามปัจจัยดังกล่าว ทำให้คาดการณ์กำไรปี 2562 ใหม่อยู่ที่ 7,513 ล้านบาท เพิ่มขึ้นราว 4% จากประมาณการเดิม
ขณะเดียวกัน นักวิเคราะห์ บล.ดีบีเอส วิคเคอร์ส (ประเทศไทย) ระบุในบทวิเคราะห์ แนะนำ “ซื้อ” หุ้น TISCO ประเมินราคาเป้าหมาย 102 บาท/หุ้น เทียบเท่ากับ P/BV ปีนี้ที่ 2 เท่า คาดการณ์เงินปันผลปีนี้ไว้ที่ 6 บาท/หุ้น คิดเป็น Dividend yield 6% รวมทั้งคาดกำไรสุทธิครึ่งหลังปี 2562 จะดีขึ้นจากการลดตั้งสำรองค่าเผื่อฯเพราะมีส่วนเกินอยู่มาก โดยมีสำรองทั่วไปสูงถึง 5.6 พันล้านบาท คิดเป็น 209% ของเกณฑ์ขั้นต่ำของธปท. ทั้งนี้ธนาคารได้ตั้งสำรองฯลดลงไปบ้างแล้วในไตรมาส 2/62 ซึ่งช่วยให้กำไรสุทธิบรรทัดสุดท้ายเติบโตได้